Ni av 11 testede kroppsbyggere ble tatt i doping
Det er 82 prosent. Et forholdsvis høyt tall, mildt sagt.- At dette miljøet lenge har hatt et problem, det er ingen overraskelse. Det overraskende er at så mange som ni av 11 tester positivt, sier kommunikasjonssjef Per Tøien i Norges Idrettsforbund til VG. - At ni personer er tatt viser at det absolutt er grunn til å drive antidopingarbeid i dette miljøet, sier Anders Solheim i Antidoping Norge til Adresseavisen, som var først med å omtale denne saken torsdag. - Det viser at dette er viktig, at dopingarbeid hjelper, og disse testene viser at det virker også, sier Per Tøien til VG. Av de 11 som ble plukket ut til å teste seg under NM i kroppsbygging og fitness i Oslo i september i fjor, testet fire positivt. Fem andre utøvere nektet å la seg teste, noe som ifølge reglementet er en positiv dopingprøve. Dermed var det kun to av 11 utøvere som testet negativt... - Det er absolutt ikke bra. Men det er viktig at vi får fram dette i lyset, og at det ikke skal lønne seg å drive med doping, sier Tone Opheim, president i Norges kroppsbygger- og fitnessforbund, til Adresseavisen. Hun ønsker ikke å si noe om hvilke utøvere som ble tatt.På grunn av en nylig (et år siden) inngått avtale mellom det internasjonale kroppsbyggerforbundet og det internasjonale dopingbyrået WADA, kan det tas dopingprøver av utøvere under konkurranser. Det var den muligheten som ble benyttet i Oslo i september i fjor. Avtalen varer - foreløpig - ut 2016. - Det viktigste er faktisk at anti-doping-arbeid sikrer «den rene utøveren». Det er viktig å få fram, og det er viktig at media skriver om disse sakene også, mener Per Tøien i Norges Idrettsforbund. I helgen arrangeres Kaliber Open i Trondheim. Nær 130 deltakere er påmeldt av fitness- og kroppsbyggere.- Vi tar sterk avstand fra doping. Vi vet ikke om det dukker opp kontrollører, men det er bare bra om det gjør det, sier daglig leder i arrangørklubben for Kaliber Open, Thomas Hjelde Thoresen til Andresseavisen. Anders Solheim i Antidoping Norge sier til avisen at det har vært foretatt få prøver i dette miljøet. - Men de positive prøvene under NM viser at det er behov for forebyggende arbeid og prøvetaking i den type konkurranser som faller utenfor den organiserte idretten i Norge, sier Solheim til Adresseavisen. - Når ni av 11 tester positivt, så sier det seg selv at det ikke er riktig å la dette miljøet holde på for seg selv. Det er bra at det er blitt mulig å teste, også i kropps- og fitnessmiljøet, men det viser også hvor langt vi er unna å få bukt med problemet, mener Per Tøien i Norges Idrettsforbund.
11 utøvere ble plukket ut til en dopingtest - for første gang på 20 år - under NM i kroppsbygging og fitness. Ni av dem ble tatt.